**Finančná gramotnosť v nižšom sekundárnom vzdelávaní**

Vzdelávanie vo finančnej oblasti sa riadi Národným štandardom finančnej gramotnosti, (ďalej len NŠFG) verzia 1.1., ktorý schválilo Ministerstvo školstva, vedy, výskumu a športu Slovenskej republiky dňa 31.marca 2014, pod poradovým číslom 2014 – 2692/16076:12-10E0 s účinnosťou od 1.septembra 2014.

**Cieľ finančného vzdelávania**

Na primeranej úrovni a vhodnými metódami rozvíjať u žiakov orientáciu v problematike financií, precvičovať ako vybrať najlepšie riešenie za daných podmienok, prehľad vo finančných produktoch a službách a hospodárenie domácnosti.

Budovanie vlastnej finančnej gramotnosti je veľmi dôležité.

Jednotlivec by mal mať zručnosti na uplatnenie základných matematických princípov

postupov v každodennom kontexte doma i v práci a na chápanie a hodnotenie sledu argumentov, schopnosť rozvíjať a používať matematické myslenie na riešenie rôznych problémov v každodenných situáciách.

Žiaci sa musia naučiť orientovať sa v situáciách z bežného každodenného života, rozhodovať, zisťovať, porovnávať, poznávať riziká a riešiť každodenné problémy týkajúce sa osobných a rodinných financií.

Dať žiakom základ zodpovedného rozhodovania pri práci s financiami.

Umožniť žiakom získať kompetencie nevyhnutné pre finančné a existenčné zabezpečenie seba a svojej rodiny a pre aktívnu účasť na trhu finančných produktov a služieb (po absolvovaní ISCED 2).

Umožniť žiakom veku primerane získať odborné pojmy z oblasti financií.

**Metódy a formy práce**

Finančné vzdelávanie je orientované na rozvíjanie zručností pre uplatnenie v živote a preto by malo byť s každodenným životom úzko prepojené. Pre dosiahnutie uvedeného cieľa sú vhodné nasledujúce metódy:

**heuristická metóda –** metóda učenia objavovaním

**situačná metóda –** riešenie istých problémových situácií na podklade skutočných

udalostí

**inscenačné metódy –** hranie rolí, diskusia

**diskusné hry –** argumenty a podklady pre svoje tvrdenia, podporujú schopnosť

komunikácie, načúvanie, vyjednávanie

 **brainstorming –** získanie kvantity nápadov

 **myšlienková mapa –** graficky usporiadaný text

 **ice breaker** /prelamovanie ľadov/ - vtip, krátky príbeh

**doplňovačky, osemsmerovky**

**didaktické hry –** metodické cvičenia, hry na spestrenie a motiváciu témy.

**Očakávania od NŠFG smerom k žiakom**

Spôsob, akým by mali žiaci byť schopní aplikovať vedomosti a zručnosti pri každodenných finančných rozhodnutiach a činnostiach, napredovanie v získavaní poznatkov, zručností a skúseností potrebných pri riešení rôznych životných situácií človeka a rodiny.

**Témy sú zoradené do 7 kategórií:**

**1.Človek vo sfére peňazí**

Celková kompetencia: Posúdenie významu trvalých životných hodnôt, zváženie vplyvu peňazí na ich zachovávanie a na základe toho vybratie a stanovenie životných priorít a východísk zabezpečenia životných potrieb.

**2.Finančná zodpovednosť a prijímanie rozhodnutí**

Celková kompetencia : Používanie spoľahlivých informácií a rozhodovacích procesov osobných financiách.

**3. Zabezpečenie peňazí pre uspokojovanie životných potrieb -príjem a práca**

Celková kompetencia: Porozumenie a orientovanie sa v zabezpečovaní životných potrieb jednotlivca a rodiny. Vyhodnotenie vzťahu práce a osobného príjmu.

**4. Plánovanie a hospodárenie s peniazmi**

Celková kompetencia: Organizovanie osobných financií a používanie rozpočtu na riadenie hotovosti.

**5. Úver a dlh**

Celková kompetencia: Udržanie výhodnosti, požičiavanie za priaznivých podmienok a zvládanie dlhu.

**6. Sporenie a investovanie**

Celková kompetencia : Aplikácia rôznych investičných stratégií, ktoré sú v súlade s osobnými cieľmi.

**7. Riadenie rizika a poistenie**

Celková kompetencia : Používanie primeraných stratégií riadenia rizík.

**Uplatňovanie finančnej gramotnosti v predmete matematika**

**V. ročník**

* tvoriť úlohy z praxe podporujúce finančnú gramotnosť - vymenovať cennosti, ktoré sa bežne nachádzajú v domácnostiach, vypočítať ich hodnotu a vysvetliť podstatu a význam poistenia: majetku, osôb, zodpovednosti za spôsobené škody, úrazového a životného poistenia,
* riešiť slovné úlohy spojené s obchodovaním, porovnávaním cien tovaru, výdajmi v domácnosti...
* porovnať ceny rovnakého výrobku v dvoch rôznych obchodoch. Uplatniť zodpovedné rozhodovanie, primerané osobnému veku pri nákupe,
* vedieť samostatne určiť približnú výšku finančného vyjadrenia hodnoty vecí a na základe toho prijímať nákupné rozhodnutia,
* vedieť vyhodnotiť vplyv reklamy na spotrebu.

**VI. ročník**

* vedieť uviesť príklady použitia desatinných čísel v bežnom živote -aj ceny tovaru v eurách,
* riešiť slovné úlohy -nákup, predaj, zľavy a akcie (sú skutočne vždy výhodné?), cena práce (rozlíšiť mzdu platenú za hodinu a za počet vyrobených kusov),
* pochopiť a vážiť si hodnotu ľudskej práce a peňazí ako jedného z prostriedkov jej vyjadrenia,
* možnosti získania peňazí na nákup pozemku, domu, záhrady či bytu s určitými rozmermi (úver, pôžička, sporenie...)
* analyzovať a vyhodnotiť reklamné tvrdenia,
* porovnať internetové a tlačové zdroje informácií o produktoch a vymenovať silné a slabé stránky každého z nich.

**VII. ročník**

* vedieť riešiť primerané slovné úlohy a podnetové úlohy z oblasti bankovníctva a finančníctva,
* opísať svoju predstavu o tom, ako človek môže sporiť,
* vypočítať percentá pripadajúce na hlavné kategórie výdavkov v rámci mesačného rodinného rozpočtu,
* definovať daň a vysvetliť rozdiel medzi daňou z pridanej hodnoty a daňou z príjmu,
* prekontrolovať daň z pridanej hodnoty na doklade o zaplatení nákupu.

**VIII. ročník**

* porozprávať, aké môžu byť výdavky na domácnosť a aké môžu byť zdroje príjmov v domácnosti. Príjem = kladné číslo, výdavky = záporné číslo,
* vedieť pripraviť rozpočet na plánovanie pravidelných výdavkov a úspor,
* vypracovať denník osobných príjmov a výdavkov,
* riešenie jednoduchých lineárnych rovníc a nerovníc- načo štát využíva príjmy z daní.

**IX. ročník**

* pri výpočtoch s použitím Pytagorovej vety- nákup, predaj, práca a mzda,
* telesá- oprava strechy, opísať výhody a nevýhody využívania úveru, vysvetliť, prečo je používanie kreditnej karty určitou formou pôžičky,
* štatistika - opísať spôsob rozdelenia finančnej čiastky pripadajúcej na týždeň medzi jednotlivé finančné ciele - míňanie, sporenie a spoluúčasť,
* riešenie lineárnych rovníc a nerovníc - vysvetliť, prečo finančné inštitúcie požičiavajú peniaze,
* použiť finančnú alebo internetovú kalkulačku na stanovenie nákladov na dosiahnutie strednodobého cieľa,
* vysvetliť na životných cykloch rodiny potrebu jej zabezpečenia prostredníctvom úspor v banke, verejného poistenia a potrebou životného poistenia.

V Liptovskom Mikuláši 01.01.2017 Vypracovala Mgr. Dana Milanová

 Vedúca Pk –prírodovedné predmety